**TVARKA, KAIP REIKIA KREIPTIS Į SAVIVALDYBĘ DĖL VAIKŲ PRIEŽIŪROS DARŽELYJE**

Įvertinus, kad ugdymo įstaigos vienareikšmiškai yra tos vietos, kur rizika virusui plisti yra itin didelė ir siekiant valdyti rizikas, darželiai dabartiniame karantino švelninimo etape durų dar neatvers. Tad tais atvejais, kai tėvai neturi galimybės vaikų prižiūrėti namuose, priežiūrą ir toliau organizuos savivaldybės. Numatyta, kad tėvai dėl tokios priežiūros darželiuose karantino laikotarpiu Visagino savivaldybės administracijai turi pateikti prašymą su darbdavių išduotomis pažymomis. Prašymą ir pažymas reikia pateikti el. adresu: **visaginas@visaginas.lt**

Tokioje pažymoje turi būti nurodyta, kad žmogui būtina dirbti jo darbo vietoje, t. y. nuotoliniu būdu savo funkcijų jis negali atlikti. Tokias pažymas turi pateikti abu tėvai.

Svarbu tai, jog tėvai, prieš kreipiantis dėl vaiko priežiūros paslaugų į Visagino savivaldybės administraciją, privalo įvertinti visas kitas vaiko priežiūros galimybes namuose.

Visagino savivaldybės administracija sprendimą dėl vaiko priežiūros paslaugos organizavimo priims tik įvertinusi visas aplinkybes, ar vaiku namuose išties nėra galimybės pasirūpinti, pavyzdžiui, pasitelkus kitų žmonių pagalbą. Siekiant užtikrinti saugumą, numatyta, kad darželyje šiuo metu negali būti prižiūrimi vaikai, sergantys lėtinėmis ligomis. Tokius vaikus auginantiems tėvams karantino laikotarpiu išduodamas nedarbingumo pažymėjimas. Taip pat į darželius negali būti vedami vaikai, gyvenantys kartu su labiausiai koronavirusinės infekcijos paveikiamais žmonėmis – vyresniais nei 60 metų, sergančiais lėtinėmis ligomis.

Tais atvejais, kai vaikai bus vedami į mūsų darželį, jame stengsimės užtikrinti tinkamas sąlygas. Numatyta, kad grupėse gali būti ne daugiau nei dešimt vaikų maksimaliai laikantis grupių izoliacijos principo, t. y. darbuotojai bus tik vienoje grupėje, vaikai nuolat lankys tą pačią grupę, o grupės veikla bus vykdoma taip, kad būtų išvengta skirtingas grupes lankančių vaikų kontakto tiek patalpose, tiek lauke.

Be to, prie įėjimo į darželį tėvams bus pateikiama informacija apie tėvams privalomas apsaugos priemones (nosį ir burną dengiančias priemones), taip pat informacija apie asmens higienos laikymosi būtinybę (rankų higieną, kosėjimo, čiaudėjimo etiketą ir kita). Tikimės, kad Jūs šias priemones naudojote viso karantino metu ir išmokėte vaikus, kaip elgtis jo metu.

Šalia įėjimų į darželį ir patalpas bus sudarytos galimybės rankų dezinfekcijai – gerai matomoje, bet vaikams nepasiekiamoje vietoje pakabintos rankų dezinfekcijai skirtos priemonės.

Taip pat kasdien bus vertinama visų priimamų į įstaigą vaikų sveikatos būklė. Vaikai, kuriems pasireiškia karščiavimas (37,3 laipsnių ir daugiau) ar kurie turi ūmių viršutinių kvėpavimo takų infekcijų, ūmių žarnyno infekcijų ir kitų užkrečiamųjų ligų požymių, į grupes nebus priimami.

Taip pat bus sekama darbuotojų sveikatos būklė, iškart jiems atvykus į darbą, matuojama kūno temperatūra. Tai reiškia, jog bus užtikrinama, kad su Jūsų vaikais dirbtų tik darbuotojai, neturintys viršutinių kvėpavimo takų ligų, ūmių žarnyno infekcijų ir kitų susirgimų požymių. Vaikų ir darbuotojų sveikata bus nuolat stebima.

Taip pat kiekvieną rytą, prieš atvykstant vaikams, ir ne rečiau kaip du kartus per dieną bus išvėdinamos patalpos. Aplinkos valymas ir dezinfekcija bus atliekami vadovaujantis Sveikatos apsaugos ministerijos (SAM) parengtomis dezinfekcijos rekomendacijomis.

Karantino režimo trukmė šalyje – nuo kovo 16 d. 00:00 val. iki gegužės 11 d. 24:00 val.

(Parengta pagal Visuomenės informavimo grupės (VIG) informaciją)